钦定古今图书集成/明伦汇编/人事典/第007卷 > 《图书编》： > 《相火论》
## 钦定古今图书集成/明伦汇编/人事典/第007卷 > 《图书编》： > 《相火论》

太极，动而生阳，静而生阴，阳动而变阴，静而合而生
水火木金土，各一其性。惟火有二：曰君火，人火也；曰
相火，天火也。火内阴而外阳，主乎动者也。故凡动皆
属火。以名而言，形气相生，配于五行，故谓之君。以位
而言，生而虚无，守位禀命，因其动而可见，故谓之相。
天主生物，故恒于动。人有此生，亦恒于动。其所以恒
于动者，皆相火之为也。见于天者，出于龙雷，则木之
气；出于海，则水之气也。具于人者，寄于肝肾二部。肝
属木而肾属水也。胆者肝之腑。膀胱者肾之腑；心包
络者，肾之配。三焦以焦言，而下焦司肝肾之分，皆阴
而下者也。天非此火不能生物，人非此火不能有生。
天之火虽出于木，而皆本乎地，故雷非伏，龙非蛰，海
非附于地，则不能鸣，不能飞，不能波也。鸣也飞也波
也，动而为火者也。肝肾之阴悉具相火，人而同乎天
也。或曰：相火天人之所同何东垣以为元气之贼。又
曰：火与元气不两立，一胜则一负。然则如之何而可
以使无胜负也？曰：“周子曰：‘神发知矣，五性感物而万
事出’”，是有知之后，五者之性，为物所感，不能不动。谓
之动者，即《内经》五火也。相火易起五性，厥阳之火，相
煽则妄动矣。火起于妄，变化莫测，无时不有，煎熬真
阴，阴虚则病，阴绝则死。君火之气，经以暑与温言之；
相火之气，经以火言之。盖表其暴悍酷烈，有甚于君
火者也。故曰：“相火者，元气之贼。”周子又曰：“圣人定之
以中”正仁义而主静，朱子曰：“必使道心常为一身之
主，而人心每听命焉。”此善处乎火者。人心听命于道
心，而又能主之以静。彼五火之动皆中节，相火惟有
补助造化，以为生生不息之运用耳，何贼之有？